Meisie (14) sterf toe suster video neem terwyl sy bestuurObdulia Sanchez (Foto: ANA) ŉ 18-jarige meisie van Stockton in Kalifornië, VSA, is in polisieaanhouding nadat haar suster in ŉ motorongeluk gesterf het terwyl sy ŉ video regstreeks op sosiale media gebeeldsaai het terwyl sy bestuur het. Volgens owerhede het Obdulia Sanchez beheer oor die motor verloor voor die motor begin tol en in ŉ veld beland het. ŉ Gedeelte van die ongeluk is met haar selfoon opgeneem. Haar sussie, die 14-jarige Jacqueline Sanchez, is uit die motor geslinger en is in die ongeluk dood. ŉ Ander meisie, ook 14, het net ŉ beenbesering in die ongeluk opgedoen. In die video wat intussen op sosiale media versprei is, buk Obdulia geskok oor die liggaam en praat met haar. “Dit is die laaste ding wat ek wou hê moes gebeur, oukei? As jy nie oorleef nie, is ek jammer.” Volgens owerhede het slegs die bestuurder van die motor ŉ veiligheidsgordel gedra. Nicandro Sanchez, Obdulia se pa, het gesê hy het die video gesien en glo dit is ŉ ongeluk. Sanchez het gesê sy dogter het ŉ moeilike kinderlewe gehad en was die afgelope twee jaar in die toesig van die welsyn. “Dit was ŉ ongeluk en dis hoe dit gebeur het – wie weet hoekom? Sy weet sy het iets verkeerd gedoen. Sy voel nou sleg, maar sy het haar sussie doodgemaak,” het hy gesê. Familielede van die Sanchez-gesin het intussen ŉ skarefinansieringswebwerf geskep om fondse vir Jacqueline se begrafnis in te samel. Sy sou glo eerskomende Sondag 15 jaar oud word. Obdulia is steeds in aanhouding, maar kan borgtog kry teen $300 000.